**Paşayev İlqar Əliabas oğlu** (İlqar Fəhmi; 1975, Bakı) — şair, yazıçı, kinodramaturq, Azərbaycan Yazıçılar Birliyinin Yaradıcılıq məsələləri üzrə katibi.

Həyatı
------

İlqar Fəhmi 1975-ci ildə Bakı şəhərində anadan olub. Bakının Zirə kəndindəndir. 1992-1996-ci illərdə Bakı Dövlət Universitetinin Hüquq fakültəsində təhsil alıb, sonradan Belarusiya Dövlət İqtisad Universitetini bitirib.

1995-ci ildən bədii yaradıcılıqla məşğul olur. Uzun illər Bakı və Abşeronda əruz məclislərinin iştirakçısı olub. Müxtəlif ədəbi əsərlərdən ibarət on səkkiz kitabı dərc edilib. 2002-ci ildə "Axırıncı qatar" ("İtlər") pyesi Cənnət Səlimova tərəfindən səhnələşdirilib, "Ölüm növbəsi" (2009, rejissor Fikrət Əliyev), "Aktrisa" (2010, rejissor Rövşən İsax), "Dərvişin qeydləri" (2011-2012, rejissor Eldar Quliyev) "Axırıncı dayanacaq" (2013-2014, rejissor Fikrət Əliyev) və başqa ssenariləri dövlət sifarişi ilə Azərbaycan Mədəniyyət və Turizm Nazirliyi tərəfindən ekranlaşdırılıb.

2003-cü ildə Azərbaycan Gənclər, İdman və Turizm Nazirliyinin "İlin ən yaxşı gənc şairi" mükafatına, 2007-ci ildə "Rəsul Rza" ədəbi mükafatına, 2008-ci ildə Rusiyada MDB ölkələri gənc şairləri arasında keçirilən Poeziya yarışının diplomuna, 2011-ci ildə isə "Bakı tarixindən kollaj" əsərinə görə "Humay" mükafatına layiq görülüb.

Mədəniyyət Nazirliyinin təsis etdiyi "Nizami Gəncəvinin 880 illiyi (1141-2021)" xatirə nişanı ilə təltif edilib.

Onun romanı əsasında çəkilən "Aktrisa" filmi 2011-ci ildə Kann kinofestivalında ilk dəfə Azərbaycan pavilyonunun açılışında nümayiş etdirilib.

Əsərləri bir çox xarici ölkələrdə nəşr edilib.

Uzun illər AYB-nin "Ulduz" jurnalında işləyib. Bir müddət Xəzər Universitetində "Creative Writing" (Yaradıcı yazı) fənnindən dərs deyib.

Hal - hazırda Azərbaycan Dövlət və Mədəniyyət Universitetində ekran yaradıcılığı fakultəsində kino və serial ssenarisi fənnindən dərs deyir.

Hazırda Azərbaycan Yazıçılar Birliyinin Yaradiciliq məsələləri üzrə katibi vəzifəsində çalışır.

2014-cü ildən Azərbaycan Dövlət Televiziyasında yayimlanan "Məclisi-Üns" ədəbi verilişinin aparıcı-redaktorudur.

2017-ci ildə Heydər Əliyev fondunun dəstəyi ilə Dövlət televiziyasında hazirlanan Muğam-televiziya müsabiqəsinin münsiflər heyətinin üzvü, 2019-cu ildə isə layihənin icraçı direktoru təyin edilib.

Son illərdə pyesləri ardıcıl şəkildə ölkə teatrlarında səhnələşdirilib:

2016 - cı ildə - "Son reportaj" pyesi. Əməkdar incəsənət xadimi Bəhram Osmanov tərəfindən Mingəçevir Dövlət Dram teatrında;

2019 - cu ildə - "Mənəm, mən" pyesi. Əməkdar incəsənət xadimi Mehriban Ələkbərzadə tərəfindən Dövlət Yuğ teatrında;

2020 - ci ildə - "İsgəndərə yeni namə" pyesi. Əməkdar incəsənət xadimi Mehriban Ələkbərzadə tərəfindən Akademik Milli Dram teatrında;

2023 - cü ildə - "Balaca kişilər" pyesi. Əməkdar artist Nicat Kazımov tərəfindən Dövlət Gənc Tamaşaçılar teatrında səhnələşdirilmişdir.

Əsərləri
--------

* Sənli sözüm gəldi sənə (şeir). 2000
* Ölüm gözəldi, yoxsa sən? (şeir). 2001
* Yenə də qəzəllər (şeir). 2005
* İlk sui-qəsd (Çənlibel tülküsü - 1-ci kitab) (roman). 2005
* Qarğa yuvası (Çənlibel tülküsü - 2-ci kitab) (roman). 2006
* Kölgədə əqrəb (Çənlibel tülküsü - 3-ci kitab) (roman). 2007
* Akvarium (roman). 2006
* Aktrisa (roman). 2005
* Aqvalanq (roman). 2008
* Bakı tarixindən kollaj (roman). 2007
* Karmen (povest). 2005
* Səndən nigaranam (povest). 2009
* Maygülü (povest). 2013

### Pyesləri

* Axırıncı qatar. 2000
* Krupye və Ulduz. 2009
* Tut ağacı. 2010
* Müsibəti-Fəxrəddin və... 2011
* Son reportaj. 2013
* Zümrüd parıltısı. 2013
* Şahnamə. 2014

### Kinoromanlar

* "Pejo 307". 2008
* Evtanaziya. 2009
* Vampir. 2010

Filmoqrafiya
------------

1. Qaydasız döyüş (film, 2009) — (serial; ANS)
2. Hörümçək toru (film, 2011) — (ÇARX FİLM; Space TV)
3. Sirat körpüsü (film, 2007)
4. Məcnunlar (film, 2008) — (İTV)
5. 100000 AZN (film, 2009) — (tammetrajlı bədii film; İTV)
6. Ölüm növbəsi (film, 2009) — (tammmetrajlı bədii film. "Azərbaycanfilm" kinostudiyası. Dövlət sifarişi)
7. Aktrisa (film, 2011) (tammetrajlı bədii film. "Pozitiv-media" şirkəti. Dövlət sifarişi) - əsərin və ssenarinin müəllifi
8. Çaqqal nəfəsi (film, 2012) — (çoxseriyalı bədii film; Kaspi Global - ATV kanalı. Dövlət sifarişi )
9. Dərvişin qeydləri (film, 2013) — (tammmetrajlı bədii film. "Azərbaycanfilm" kinostudiyası. Dövlət sifarişi)
10. Axırıncı dayanacaq (film, 2014) — (tammmetrajlı bədii film; "Azərbaycanfilm" kinostudiyası. Dövlət sifarişi)
11. Gecə qonağı (film, 2015) — (tammmetrajlı bədii film)
12. Bakı gecələri (film, 2015) — (kinoalmanax; "Azərbaycanfilm" kinostudiyası. Dövlət sifarişi)
13. Dəfnə ağacı (teleserial, 2016)
14. Qayıdış (Tammetrajlı bədii film) 2016
15. Əlvida, Şmidt! (film, 2019)

İstinadlar
----------

1. ↑  ""Kaspi"nin əməkdaşına mükafat verilib" (az.). www.kaspi.az. 2021-12-28. 2022-07-08 tarixində arxivləşdirilib. İstifadə tarixi: 2022-07-08.
2. ↑  ""Ulduz"da yeni təyinatlar". Azərbaycan Yazıçılar Birliyi (az.). ayb.az. 03.09.2014 15:25. 2014-09-26 tarixində arxivləşdirilib. İstifadə tarixi: 2014-09-04.
3. ↑  "Arxivlənmiş surət". 2021-12-04 tarixində arxivləşdirilib. İstifadə tarixi: 2019-07-15.